Aproximativ 10.000 de angajați, în principal din industria auto, din care circa 5.000 ai Dacia, sunt așteptați, marți, la un miting în fața Casei de cultură a sindicatelor din Mioveni, principala nemulțumire fiins trecerea contribuțiilor sociale de la angajator la angajat, potrivit liderului Sindicatului Autoturisme Dacia (SAD), Nicolae Pavelescu.

Mitingul este programat să înceapă la ora 13.00, pe platoul din fața Casei de cultură a sindicatelor din Mioveni, scrie News.ro.

Sindicaliștii vor protesta față de trecerea contribuțiilor sociale de la angajator la angajat și față de de întârzierile în cazul autostrăzii Sibiu-Pitești, dar cer și un contract colectiv la nivel de ramură industrială, potrivit liderului Sindicatului Autoturisme Dacia, Nicolae Pavelescu.

El a precizat că protestul efectiv va dura o oră și jumătate, dar durata totală a acestuia se va întinde la trei ore, iar producția va fi afectată cel mai probabil doar în ziua respectivă, urmând ca decalajul să fie recuperat până la finalul lunii.

Liderul PSD, Liviu Dragnea, și premierul Mihai Tudose, aflați, joi, în vizită în județul Hunedoara, au susținut din nou că trecerea contribuțiilor sociale de la angajator la angajat nu va genera reduceri de salarii ci, dimpotrivă, "este pentru prima dată când se măresc salariile într-un mod serios pentru toată lumea".

Dragnea a spus că "niciun om de afaceri normal la cap și de bună-credință nu își va permite să se folosească de această modificare pentru a scădea salariul angajatului", în timp ce premierul a criticat și ironizat sindicatele, susținând că sunt de neînțeles și că "au ajuns la o logică strâmbă plecând de la premisa că "închidem țara și n-o să mai muncească nici albinele".

Luni ar fi urmat să fie o ședință de extraordinară consacrată adoptării măsurilor fiscale, după ce aceasta a fost amânată vineri. La Asociația Muncipiilor premierul a spus că miercuri este ședința de Guvern, însă a exclus discutarea transferului contribuțiilor către angajați. Ulterior, ministrul Finanțelor, Ionuț Mișa, a declarat, însă, că a avut o discuție cu premierul Mihai Tudose și cu liderul PSD Liviu Dragnea, iar ordonanța de urgență privind noile măsuri fiscale va intra miercuri în ședința de Guvern.

”Se poate aplica Legea salarizării fără niciun fel de probleme. În momentul în care a fost gândit transferul contribuțiilor ca măsură în programul de guvernare a fost luat în calcul tot ansamblul măsurilor fiscale și nu va fi niciun efect negativ asupra legii salarizării”, a susținut Mișa.